REGULAMENTUL (CE) NR. 441/2009 AL COMISIEI
din 27 mai 2009
de modificare a Regulamentului (CE) nr. 1580/2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolele 103h și 127, coroborate cu articolul 4,
întrucât:
(1)
Articolul 53 alineatul (5) din Regulamentul (CE) nr. 1580/2007 al Comisiei (2) prevede că, atunci când organizațiile de producători recent recunoscute nu dispun de date istorice suficiente privind producția comercializată în vederea punerii în aplicare a alineatului (2) din articolul menționat, valoarea producției comercializate poate fi considerată corespunzătoare cu valoarea producției comercializabile și că aceasta este echivalentă cu valoarea medie a producției comercializate, în ultimii trei ani, de toți producătorii care sunt membri ai unei organizații de producători în momentul depunerii cererii de recunoaștere.
(2)
Pentru a garanta certitudinea juridică, trebuie precizat că valoarea medie a producției comercializabile în perioada de trei ani conform articolului 53 alineatul (5) din Regulamentul (CE) nr. 1580/2007 trebuie calculată prin raportare la perioadele din cursul celor trei ani în care producătorii au produs efectiv fructe și legume și că perioadele în cursul cărora nu au fost produse fructe și legume nu trebuie luate în considerare.
(3)
Prin articolele 93-97 din Regulamentul (CE) nr. 1580/2007 este pus în aplicare articolul 103e din Regulamentul (CE) nr. 1234/2007 privind ajutorul financiar național pentru organizațiile de producători din regiunile în care gradul de organizare a producătorilor din sectorul fructelor și legumelor este deosebit de scăzut, pentru a contribui la ameliorarea gradului de organizare a producătorilor din aceste regiuni. Ajutorul financiar național trebuie să fie raportat nemijlocit la producția din aceste regiuni. Prin urmare, la articolul 93 din Regulamentul (CE) nr. 1580/2007, trebuie precizat că numai produsele din sectorul fructelor și legumelor produse în regiuni în care gradul de organizare a producătorilor din sectorul fructelor și legumelor este deosebit de scăzut pot beneficia de ajutor financiar național.
(4)
Articolul 94 alineatul (1) paragraful al doilea din Regulamentul (CE) nr. 1580/2007 stabilește informațiile care trebuie să însoțească cererea unui stat membru de autorizare a ajutorului financiar național. Unui stat membru care înaintează o astfel de cerere este indicat să i se ceară să demonstreze că ajutorul este acordat exclusiv pentru producția care își are originea în regiuni în care gradul de organizare a producătorilor din sectorul fructelor și legumelor este deosebit de scăzut, în special în situațiile în care teritoriul de activitate al unei organizații de producători acoperă mai multe regiuni.
(5)
Articolul 2 din Regulamentul (CE) nr. 1943/2003 al Comisiei (3) permitea grupurilor de producători să includă aditivii tehnologici în valoarea producției comercializate. Acest principiu trebuie menținut până la eliminarea aditivilor tehnologici pentru grupurile de producători cărora li s-a acordat o autorizație preliminară în temeiul Regulamentului (CE) nr. 2200/96 al Consiliului (4). Este indicat ca grupurile de producători menționate la articolul 203a alineatul (4) din Regulamentul (CE) nr. 1234/2007 să poată continua să calculeze în vânzările lor aditivii tehnologici primiți în temeiul Regulamentelor (CE) nr. 1621/1999 (5), (CE) nr. 1622/1999 (6), (CE) nr. 1535/2003 (7) și (CE) nr. 2111/2003 (8) ale Comisiei. Unor astfel de grupuri de producători trebuie să li se permită să depună o cerere suplimentară pentru ca ajutorul menționat la articolul 103a alineatul (1) litera (a) din Regulamentul (CE) nr. 1234/2007 să fie calculat pe baza acestei valori suplimentare a producției comercializate dacă aditivii tehnologici nu au fost luați în considerare în cererile standard anterioare. Este indicat să se stabilească reguli pentru calcularea ajutorului menționat la articolul 103a alineatul (1) litera (a) din Regulamentul (CE) nr. 1234/2007 pentru grupurile de producători din statele membre care au aderat la Uniunea Europeană la 1 mai 2004 sau ulterior, cu perioade anuale ale planurilor de autorizare care au început în 2007 și s-au încheiat în 2008.
(6)
Ca urmare a reformei organizării comune în sectorul fructelor și legumelor, începând cu 1 ianuarie 2008, pentru anumite ierburi aromatice culinare sunt valabile regulile aplicabile acestui sector. Prin urmare, începând cu 1 ianuarie 2008, statele membre îi pot recunoaște drept organizații de producători pe operatorii specializați în, sau a căror producție cuprinde, ierburile aromatice culinare enumerate în partea IX din anexa I la Regulamentul (CE) nr. 1234/2007, inclusiv: șofran, cimbru, în stare proaspătă sau refrigerată, busuioc, melisă, mentă, origanum vulgare (măghiran), rozmarin și salvie, în stare proaspătă sau refrigerată. Cu toate acestea, aplicarea dispozițiilor articolului 53 alineatul (2) din Regulamentul (CE) nr. 1580/2007 organizațiilor de producători ale căror membri au început să producă ierburi aromatice culinare înainte de 2008 a avut drept rezultat un interval de timp scurt și care nu poate fi prelungit pentru includerea valorii acestor produse în valoarea producției comercializate pentru programele operaționale din anii 2008 și 2009. De aceea este indicat să se permită organizațiilor de producători să includă valoarea acelor produse în valoarea producției comercializate pentru programele operaționale puse în aplicare în anii 2008 și 2009.
(7)
Prin urmare, Regulamentul (CE) nr. 1580/2007 trebuie modificat în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 1580/2007 se modifică după cum urmează:
1.
La articolul 53, alineatul (5) se înlocuiește cu următorul text:
„(5) Atunci când organizațiile de producători recent recunoscute nu dispun de date istorice suficiente privind producția comercializată în vederea punerii în aplicare a dispozițiilor de la alineatul (2), valoarea producției comercializate poate fi considerată corespunzătoare cu valoarea producției comercializabile furnizate de organizația de producători în scopul obținerii recunoașterii. Aceasta este echivalentă cu valoarea medie a producției comercializate în perioada din cursul celor trei ani în care producătorii care sunt membri ai organizației de producători în momentul înaintării cererii de recunoaștere au produs efectiv.”
2.
Articolul 93 se înlocuiește cu următorul text:
„Articolul 93
Gradul de organizare a producătorilor
În sensul articolului 103e alineatul (1) din Regulamentul (CE) nr. 1234/2007, gradul de organizare a producătorilor într-o regiune a unui stat membru se consideră deosebit de scăzut dacă organizațiile de producători, asociațiile organizațiilor de producători și grupurile de producători au comercializat mai puțin de 20 % din valoarea medie a producției de fructe și legume obținute în acea regiune în cursul ultimilor trei ani pentru care există informații.
Numai producția de fructe și legume generată în regiunea menționată la primul paragraf poate beneficia de ajutor financiar național.”
3.
La articolul 94 alineatul (1), al doilea paragraf se înlocuiește cu următorul text:
„Cererea este însoțită de dovezi atestând faptul că gradul de organizare a producătorilor în regiunea în cauză este deosebit de scăzut, conform definiției de la articolul 93 din prezentul regulament, că numai produsele din sectorul fructelor și legumelor obținute în acea regiune beneficiază de ajutor, precum și de informații detaliate privind organizația de producători în cauză, valoarea ajutorului respectiv și procentul contribuțiilor financiare efectuate în conformitate cu articolul 103b din Regulamentul (CE) nr. 1234/2007.”
4.
La articolul 152, se adaugă următoarele alineate:
„(11) Prin derogare de la articolul 44 alineatul (1) din prezentul regulament, calculul valorii producției comercializate a grupurilor de producători menționate la articolul 203a alineatul (4) din Regulamentul (CE) nr. 1234/2007, pentru vânzările realizate în anii 2007, 2008 și 2009, include ajutoarele primite în temeiul Regulamentelor (CE) nr. 1621/1999 (9), (CE) nr. 1622/1999 (10), (CE) nr. 1535/2003 (11) și (CE) nr. 2111/2003 (12) ale Comisiei.
Pentru grupurile de producători din statele membre care au aderat la Uniunea Europeană la 1 mai 2004 sau ulterior cu perioade anuale ale planurilor de recunoaștere care au început în 2007 și s-au încheiat în 2008, sprijinul anual menționat la articolul 103a alineatul (1) litera (a) din Regulamentul (CE) nr. 1234/2007 este calculat ca suma valorii vânzărilor facturate în perioada pertinentă din anul 2007 multiplicată cu raportul aplicabil perioadei anuale considerate și cu valoarea vânzărilor facturate în 2008 multiplicată cu noul raport aplicabil perioadei anuale considerate.
(12) Prin derogare de la articolul 47 alineatul (1) din prezentul regulament, grupurile de producători menționate la articolul 203a alineatul (4) din Regulamentul (CE) nr. 1234/2007 pot înainta o cerere separată pentru ajutorul menționat la articolul 103a alineatul (1) litera (a) din regulamentul respectiv pentru auxiliarii tehnologici primiți în temeiul Regulamentelor (CE) nr. 1621/1999, (CE) nr. 1622/1999, (CE) 1535/2003 și (CE) nr. 2111/2003 pentru anii de piață 2006/2007 și 2007/2008, dacă acestea nu au fost luate în considerare într-o cerere anterioară.
(13) Prin derogare de la articolul 53 din prezentul regulament, pentru organizațiile de producători care au produs ierburi aromatice culinare enumerate în partea IX din anexa I la Regulamentul (CE) nr. 1234/2007, și anume șofran, cimbru, în stare proaspătă sau refrigerată, busuioc, melisă, mentă, origanum vulgare (măghiran), rozmarin și salvie, în stare proaspătă sau refrigerată, în 2008 și 2009, valoarea producției comercializate a acestor produse pentru programele operaționale puse în aplicare în acești ani corespunde valorii efective a producției comercializate în perioada de 12 luni în care programul operațional a fost pus în aplicare.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Articolul 1 punctele 2 și 3 se aplică pentru programele operaționale puse în aplicare de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 mai 2009.